ጠቅላይ ሚኒስትር አብይ ለኖቤል ሽልማት ዕጩ እንዲሆኑ የቀረበው ጥያቄ ተቀባይነትን አገኘ
ጠቅላይ ሚኒስትር አብይ አህመድ ለኖቤል ሽልማት  ዕጩ እንዲሆኑ የቀረበውን ጥያቄ አለም አቀፉ  የኖብል ሽልማት ኮሚቴ አጸደቀው፡፡ዶክተር አቢይ በኢትዮጵያና አፍሪካ ቀንድ ሰላምና ፍትህን ለማስፈን ያደረጉት አስተዋጽኦ ለሽልማቱ እንዲታጩ አስችሏቸዋል፡፡በተለይም ወደ ስልጣን ከመጡ በኋላ  በኢትዮጵያ የነበረውን አምባገነናዊ ስርዓት በመቀልበስ የሰብዓዊ መብት ጥሰትን ለማስቀረት የወሰዱት እርምጃ በዋናነት ተጠቅሷል፡፡በተጨማሪም በኢትዮጵያና ኤርትራ መካከል ከሁለት አስርት አመታት በላይ የዘለቀውን ባላንጣነት በማስወገድ ሁለቱ ወንድማማች ህዝቦች ዳግም እንዲገናኙ ያከናወኑት ተግባርም ተጠቃሽ ሆኗል፡፡የፖለቲካ እስረኞችን ነጻ ማውጣት፣ በካቢኔያቸው ውስጥ የሃገሪቱን ፕሬዚዳንት ጨምሮ በርካታ ትልልቅ ሹመቶችን ለሴቶች መስጠታቸው እንዲሁም የሰብዓዊ መብት ጥሰት የሚከናወኑባቸው እስር ቤቶችን ለመዝጋት መወሰናቸው ለእጩነት ካበቋቸው ምክንያቶች ውስጥ ተዘርዝረዋል፡፡ከፍተኛ ክብር የሚሰጠውን ይህንን አለም አቀፍ ሽልማት ከዚህ ቀደም የደቡብ አፍሪካዎቹ ኔልሰን ማንዴላ እና ዴዝሞንድ ቱቱ፣ ዴኒስ ሙክዌጌን እና ሌሎችም ያሸነፉ ሲሆን ዶክተር አብይም ማሸነፍ ከቻሉ እነዚህን ትልቅ ተጽእኖ ፈጣሪ አፍሪካዊያንን ይቀላቀላሉ፡፡እንደ አውሮፓዊያኑ የዘመን ቀመር በ 1964 ቀዳማዊ ሃይለ ስላሴ የአፍሪካን አንድነት ድርጅት ለመመስረት ባደረጉት አስተዋጽኦ ለእጩነት መቅረባቸው ይታወሳል፡፡ለዘንድሮው የኖቤል ሽልማት ከጠቅላይ ሚኒስትር አቢይ በተጨማሪ የተለያዩ ሃገራት ሚኒስትሮች፣ በኔዘርላንድ የሚገኘው አለም አቀፍ ፍርድ ቤት አባላት፣ በተለያዩ ዩኒቨርሲቲዎች የሚገኙ ፕሮፌሰሮችና ሌሎችም በእጩነት ቀርበዋል፡፡/ዘ ሪፖርተር እንደዘገበው/